ብሔራዊ ባንክ ለግል ባንኮች የፈቀደውን የ100 ሚሊዮን ዶላር ድልድል አስታወቀ
የኢትዮጵያ ብሔራዊ ባንክ ለግል ባንኮች የፈቀደውን የ100 ሚሊዮን ዶላር ዝግጁ ማድረጉንና እያንዳንዱ ባንክ የሚደርሰውን የውጭ ምንዛሪ መጠን እንዳስታወቃቸው ተገለጸ፡፡የኢትዮጵያ ብሔራዊ ባንክ ይህንን ያስታወቀው ረቡዕ ግንቦት 14 ቀን 2011 ዓ.ም. ለባንኮች በላከው ደብዳቤ መሆኑን ለማወቅ ተችሏል፡፡ብሔራዊ ባንክ 100 ሚሊዮን ዶላሩን ቀደም ብሎ ባስቀመጠው መስፈርት መሠረት እያንዳንዱ የግል ባንክ በሚደርሰው የውጭ ምንዛሪ መጠን ተመጣጣኝ ብር ተቀናሽ የሚደረግበትን ሒሳብ በማሳወቅ የተፈቀደላቸውን የውጭ ምንዛሪ እንዲወስዱ አስታውቋቸዋል፡፡በብሔራዊ ባንክ የተፈቀደውን የውጭ ምንዛሪ ባንኮች የምዝገባ ቅደም ተከተል ጠብቀው ቅድሚያ ለሚሰጣቸው ዘርፎች እንዲሰጡ አሳስቧቸዋል፡፡